Broj: 711-I-329-M-129-21/22-03-19

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Dalibora Pausa, općinskog načelnika Općine Barban, za davanjem mišljenja Povjerenstva**,na 154. sjednici održanoj dana 12. siječnja 2022.g. daje sljedeće

**MIŠLJENJE**

1. **Sukladno odredbama ZSSI-a nema zapreke da sin obveznika Dalibora Pausa, općinskog načelnika Općine Barban, sudjeluje u postupku dodijele studentskih stipendija, koji provodi Općina Barban te da pod jednakim i unaprijed propisanim uvjetima kao i svi drugi studenti dobije stipendiju.**
2. **Povjerenstvo ukazuje obvezniku Daliboru Pausu da de sukladno članku 9. ZSSI-a izuzme od svakog pa i posrednog** **oblika sudjelovanja u provedbi postupka odlučivanja o dodijeli studentskih stipendija od strane Općine Barban, kao i od donošenja odluke o odabiru kandidata koje će općina stipendirati te od potpisivanja ugovora o stipendiji s istima.**
3. **Ukazuje se obvezniku na potrebu da, u svrhu očuvanja vlastitog integriteta i jačanja transparentnosti u obnašanju javnih dužnosti, članovima Općinskog vijeća Općine Barban te službenicima Općine Barban koji obavljaju u postupku dodjele stipendije deklarira okolnost da je njegov sin podnio prijavu za stipendiju, kao i da o tome obavijesti javnost putem službene internetske stranice Općine Barban.**

Obrazloženje

Zahtjev za davanjem mišljenja Povjerenstva podnio je obveznik Dalibor Paus, općinski načelnik Općine Barban. U Povjerenstvu zahtjev je zaprimljen 13. listopada 2021. pod poslovnim brojem 711-U-5055-M-129/21-01-4, povodom kojeg se vodi predmet broj M-129/21.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici navedenog Zakona. Stoga je i obveznik Dalibor Paus povodom obnašanja navedene dužnosti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da općina svake godine u studenom raspisuje javni natječaj za dodjelu stipendija Općine Barban za iduću akademsku godinu te da pravo na redovnu stipendiju na preddiplomskom i diplomskom studiju može ostvariti redovan student, državljanin Republike Hrvatske koji ima prebivalište na području Općine Barban, koji je u prethodnom školovanju ostvario tražene uvjete. Obveznik navodi da natječaj raspisuje načelnik, a postupak provodi Upravni odjel za financije, gospodarstvo i društvene djelatnosti Općine Barban koji utvrđuje prijedlog Liste za dodjelu stipendija temeljem dostavljene dokumentacije i kriterija za dodjelu stipendija, na temelju Pravilnika o dodijeli stipendija Općine Barban („Službene novine Općine Barban“, broj 29/15.). Obveznik navodi da ima sina koji je ove godine upisao prvu godinu studija te traži mišljenje kako postupati ukoliko mu sin ostvari pravo na stipendiju.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 6. ZSSI-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima mogu opravdano smatrati interesno povezanima s obveznikom, a sukladno stavku 3. tog članka član obitelji obveznikaje bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 7. stavkom 1. podstavkom c) ZSSI-a propisano je da je obveznicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 9. stavkom 1. ZSSI-a propisano je da ukoliko se pojave okolnosti koje se mogu definirati kao potencijalni sukob interesa obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

U konkretnoj situaciji sin obveznika Dalibora Pausa, općinskog načelnika Općine Barban, kao redovni student s prebivalištem na području navedene Općine, ima pravo podnijeti zahtjev za dodjelu stipendije za redovne studente, u javnom natječaju koji raspisuje općinski načelnik, a prijedlog Liste za dodjelu stipendija utvrđuje Upravni odjel za financije, gospodarstvo i društvene djelatnosti Općine Barban.

Obveznikov sin je član obveznikove obitelji iz članka 5. stavka 3. ZSSI-a, u odnosu na kojeg obveznik ne može biti nepristran i objektivan kada poduzima radnje te izvršava ovlasti koje ima povodom obnašanja javne dužnosti općinskog načelnika Općine Barban. S druge strane, njegov sin ne može u ostvarivanju svojih privatnih interesa biti ograničen ili isključen od prava na dodjelu stipendije Općine Barban samo zbog navedene okolnosti obiteljske povezanosti s obveznikom, već treba imati mogućnost da pod jednakim uvjetima, kao i svi drugi redovni studenti koji ispunjavaju propisane uvjete, konkurira za ostvarivanje prava na stipendiju.

Podnošenjem zahtjeva u postupku dodjele stipendija koji provodi Općina Barban, pojavljuju se okolnosti koje se mogu definirati kao potencijalni sukob interesa, odnosno nastaje situacija propisana člankom 9. ZSSI-a.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik, ako se povodom obnašanja dužnosti općinskog načelnika Općine Barban bude našao u situaciji odlučivanja ili bilo kakvog poduzimanja radnji u postupku davanja stipendije u javnom natječaju Općine Barban u kojem je kandidat za stipendiju njegov sin, dužan izuzeti se od svakog, pa i posrednog sudjelovanja u provedbi postupka, a posebice od donošenja odluka o dodjeli stipendije i potpisivanja ugovora o stipendiji istima. Primjenom instituta izuzimanja u navedenoj situaciji otklanja se sumnja da je obveznik koristio položaj općinskog načelnika u cilju postizanja probitka povezane osobe. Upućuje se obveznika da se pritom izuzme od bilo kakvog postupanja, ukoliko bi se nakon eventualno sklopljenog ugovora Općine sa njegovim sinom našao u situaciji odlučivanja o pravima, obvezama i interesima sina u pogledu izvršavanja sklopljenog ugovora o stipendiji.

Nadalje, upućuje se obveznika da u cilju očuvanja vlastitog integriteta i jačanja transparentnosti u obnašanju javnih dužnosti članovima Općinskog vijeća Općine Barban, kao i svim službenicima navedene Općine koji bi sudjelovali u provedbi predmetnog javnog natječaja odnosno u radnjama koje prethode odlučivanju o dodjeli stipendije, deklarira okolnost da je njegov sin podnio prijavu na javni natječaj, kao i da o tome obavijesti javnost putem službene internetske stranice Općine Barban. Na taj način skreće se pozornost članovima predstavničkog tijela te službenicima Općine Barban, ali i zainteresiranoj javnosti na potrebu kontrole provedbe navedenog natječaja.

Povjerenstvo je u ovakvim situacijama, kada odlučuju o pravima s njima interesno povezanih osoba, uobičajeno upućivalo općinske načelnike da nakon izuzimanja od postupanja delegiraju svoje ovlasti na zamjenika općinskog načelnika, o čemu je podnositelj zahtjeva obaviješten dopisom od 20. listopada 2021., kada mu je napomenuto da će Povjerenstvo zatražiti konzultacije s Ministarstvom pravosuđa i uprave o osobi na koju se ovlasti mogu prenijeti.

Naime, Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“, broj 144/20., u daljnjem tekstu: ZLPRS-a), kojim je u većem broju jedinica lokalne samouprave ukinuta funkcija zamjenika općinskog načelnika, uvedena je u članku 43.a funkcija privremenog zamjenika općinskog načelnika.

S tim u vezi Povjerenstvo je od Ministarstva pravosuđa i uprave, kao nadležnog tijela za tumačenje ZLPRS-a, zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz članka 43.a toga Zakona, samo pojedine ovlasti, odnosno povjeriti mu donošenje pojedinih odluka koje se odnose na članove obitelji obveznika ili na druge s obveznikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika te je pokrenulo konzultacije s navedenim Ministarstvom s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika/gradonačelnika na drugu osobu, međutim do dana donošenja ovog mišljenja iste nisu dovršene.

Slijedom navedenog, kako Općina Barban, sukladno ranije citiranim odredbama ZLPRS-a nema zamjenika općinskog načelnika, Povjerenstvo upućuje obveznika da se obrati Ministarstvu pravosuđa i uprave s ciljem pojašnjenja bi li obveznik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno, na koga delegirati ovlasti u predmetnoj situaciji s ciljem sprečavanja sukoba interesa.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Dalibor Paus, elektronička dostava
2. Objava na internetskoj stranici Povjerenstva
3. Pismohrana